Er det hennes eller guttas ansvar at stedet ble farlig for henne, spør tidligere politiinspektør Hanne Kristin Rohde om Andrea-saken.

Andrea Voll Voldum var 18 år da hun anmeldte voldtekt av 3 menn i 30års alderen. Jeg har lest dommen, som inneholder rene faktumspørsmål/bevisspørsmål.

Jeg ønsker ikke å prosedere en rettskraftig dom, men ønsker å sette fokus dit debatten bør være som samfunnsdebatt.

I denne saken var jenta stappfull av en potensielt dødelig dose MDMA som kunne vært dødelige for henne i følge eksperter. Hun opplever seg voldtatt. Gutta mener hun var aktivt deltakende. Gutta frikjennes fordi det «ikke var bevist at de tiltalte forsto at fornærmede var ute av stand til å motsette seg handlingene».

I Klassekampen lørdag 6. august 2016 sier advokat Brynjar Meling i et intervju:» Jeg mener ikke at damer ikke skal kunne gå i kort skjørt, men litt for ofte så ser vi at man har havnet på et sted man ikke burde vært.»

Uttalelsen fra advokat Meling rører ved den aller innerste kjernen av hele problemet. Ikke jus, ikke bevis. Ikke faktum. Men usunne fordommer og ugreie holdninger som har fått spire og gro.

Det er åpenbart for alle at Andrea Voll Voldum var på et sted hun ikke burde vært.

Holdningsspørsmål: Er det hennes eller guttas ansvar at stedet ble farlig for henne?

Martine Vik Magnussen ble drept i en leilighet i London natt til 15. mars 2008. Siktet i saken er Farouk Abdulhak som hun hadde kjent og vanket sammen med i et snaut år forut for drapet.

Holdningsspørsmål: Er det hennes eller siktedes ansvar at leiligheten ble farlig for henne?

Therese Johannessen forsvant sporløst fra Fjell i Drammen 3. juli 1988.

Holdningsspørsmål: Er det hennes eller gjerningspersonens ansvar at stedet hun oppholdt seg ble farlig?

Den 5. august 1999 sykler 12 år gamle Kristin Juel Johannessen hjemmefra for å bade sammen med en venninne i Goksjøvannet i Hedrum utenfor Larvik. Hun blir senere funnet drept.

Holdningsspørsmål: Er det hennes eller gjerningspersonens ansvar at veien hun syklet ble farlig?

Kvinner voldtas hver dag av ektefelle/samboere. Det er store mørketall i familievold.

Holdningsspørsmål: Er det kvinnenes eller mennenes ansvar at hjemmet blir farlig?

Den siste tiden har vi lest at kvinner voldtas/utsettes for seksuelle overgrep på russetreff/festivaler.

Holdningsspørsmål: Er det kvinnenes ansvar at stedet hun oppholdt seg ble farlig?

Sakene jeg nevner er ulike, og mange vil mene at de ikke kan sammenlignes.

Min påstand er at som HOLDNING til kvinner er de fullt sammenlignbare.

«Kvinner kan selv forebygge å komme i en farlig situasjon», sa jeg som politiinspektør og leder for Seksjon for volds- og seksualforbrytelser i Oslo, og jeg mener det fortsatt. Dette utgangspunktet gjelder både kvinner og menn. Samfunnet er ikke fritt for farer, og det må også kvinner innrette seg etter.

MEN: Sakene over og mange andre saker reiser en rekke spørsmål som det er lettere for meg å uttale nå som privatperson:

Hvorfor velger byråer som for eksempel Travelmarked.no å annonsere med «Reis trygt som kvinne»?

Hvorfor snakkes det fortsatt naturlig rundt om i samfunnet vårt om at det kan være risikabelt for to venninner å reise «alene» på utenlandstur?

Hvorfor voldtas jenter på russetreff, på festivaler, på fest?

Osv. Osv.

Svaret er IKKE for høye strafferammer eller for lite klær.

Svaret er opplagt: Mange menn er farlige for kvinner.

Hva får en ung gutt/mann til å ønske seksuell aktivitet med en overstadig beruset kvinne? Hva får tre menn til å ønske samtidig seksuell aktivitet med en overstadig beruset kvinne? Hvorfor tar ikke menn ansvar? Er det driftene som står i veien eller holdningene?

Mange spør seg, også i retten:

Hvorfor var hun på det stedet på det tidspunktet?

Hva slags klær hadde hun på seg?

Hadde hun drukket?

Kjente hun den tiltalte?

Hvilken seksuell forhistorie har hun?

Hvorfor er disse 5 spørsmålene relevante overhodet?

Kvinner har en absolutt rett til ikke å bli rørt, med mindre hun samtykker OG samtykket er avgitt uten noen form for tvang.

Innlegget er hentet fra Hanne Kristin Rohdes nettsted hannekristinrohde.no og gjengitt med tillatelse.